ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, τρίτο εδάφιο, στοιχείο (γ), της συνθήκης ΕΚ, σχετικά με την τροπολογία του Ευρωπαϊκού Κοινοβουλίου στην κοινή θέση του Συμβουλίου για την πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την προσέγγιση των νομοθεσιών των κρατών μελών σχετικά με την έγκριση τύπου των κατόπτρων και των συμπληρωματικών συστημάτων έμμεσης όρασης, καθώς και των οχημάτων που είναι εξοπλισμένα με τις εν λόγω διατάξεις, και για την τροποποίηση της οδηγίας 70/156/ΕΟΚ ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

2001/0317 (COD)

ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, τρίτο εδάφιο, στοιχείο (γ), της συνθήκης ΕΚ, σχετικά με την τροπολογία του Ευρωπαϊκού Κοινοβουλίου στην κοινή θέση του Συμβουλίου για την πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την προσέγγιση των νομοθεσιών των κρατών μελών σχετικά με την έγκριση τύπου των κατόπτρων και των συμπληρωματικών συστημάτων έμμεσης όρασης, καθώς και των οχημάτων που είναι εξοπλισμένα με τις εν λόγω διατάξεις, και για την τροποποίηση της οδηγίας 70/156/ΕΟΚ

(κείμενο που παρουσιάζει ενδιαφέρον για τον ΕΟΧ)

1. Εισαγωγη

Το άρθρο 251, παράγραφος 2, τρίτο εδάφιο, στοιχείο (γ), της συνθήκης ΕΚ ορίζει ότι η Επιτροπή γνωμοδοτεί για τις τροπολογίες που προτείνει το Ευρωπαϊκό Κοινοβούλιο σε δεύτερη ανάγνωση. Η Επιτροπή εκθέτει κατωτέρω τη γνώμη της σχετικά με τη μία και μόνη τροπολογία που πρότεινε το Κοινοβούλιο.

2. Ιστορικο

- Στις 7 Ιανουαρίου 2002, η Επιτροπή διαβίβασε στο Ευρωπαϊκό Κοινοβούλιο και στο Συμβούλιο την πρότασή της για έκδοση οδηγίας [COM(2001)811 τελικό - 2001/0317 (COD)].

- Η Οικονομική και Κοινωνική Επιτροπή εξέδωσε τη γνωμοδότησή της στις 24 Απριλίου 2002.

- Κατά την πρώτη ανάγνωση, στις 9 Απριλίου 2002, το Ευρωπαϊκό Κοινοβούλιο δέχθηκε την πρόταση της Επιτροπής χωρίς τροπολογίες, σύμφωνα με την απλοποιημένη διαδικασία.

- Το Συμβούλιο εξέδωσε την κοινή του θέση στις 7 Απριλίου 2003.

Η Επιτροπή προέβη στην ακόλουθη δήλωση προς το Συμβούλιο:

"Η Επιτροπή εκφράζει τη λύπη της για το γεγονός ότι η μεταβατική περίοδος των 36 μηνών πριν από την υποχρεωτική εφαρμογή των απαιτήσεων για την έγκριση τύπου των κατόπτρων και των συμπληρωματικών συσκευών έμμεσης όρασης δεν καλύπτει όλες τις κατηγορίες νέων οχημάτων και κατασκευαστικών στοιχείων και ότι το Συμβούλιο επέλεξε μεταβατική περίοδο 72 μηνών για τα επιβατικά αυτοκίνητα, τα ελαφρά φορτηγά και τα κατασκευαστικά τους στοιχεία."

- Στις 8 Απριλίου 2003, η Επιτροπή εξέδωσε την ανακοίνωσή της προς το Ευρωπαϊκό Κοινοβούλιο σχετικά με την κοινή θέση του Συμβουλίου, σύμφωνα με το άρθρο 251, παράγραφος 2, δεύτερο εδάφιο, της συνθήκης ΕΚ.

- Την 1η Ιουλίου 2003, το Ευρωπαϊκό Κοινοβούλιο εξέδωσε, σε δεύτερη ανάγνωση, ψήφισμα που περιείχε 1 τροπολογία στην κοινή θέση.

3. Στοχοσ τησ προτασησ

Η πρόταση αποσκοπεί στη βελτίωση της ασφάλειας των χρηστών του οδικού δικτύου με την αναβάθμιση των επιδόσεων των κατόπτρων οδήγησης και την επιτάχυνση της εισαγωγής νέων τεχνολογιών προκειμένου να αυξηθεί το πεδίο έμμεσης όρασης για τους οδηγούς επιβατικών αυτοκινήτων, λεωφορείων και φορτηγών, δεδομένου ότι πολλά σοβαρά ατυχήματα σε διασταυρώσεις, ισόπεδους και κυκλικούς κόμβους προκαλούνται από οδηγούς οχημάτων οι οποίοι αγνοούν ότι άλλοι χρήστες του οδικού δικτύου βρίσκονται πολύ κοντά ή δίπλα ακριβώς στο όχημά τους.

Τα ατυχήματα «τυφλής γωνίας» συμβαίνουν συχνά κατά την αλλαγή κατεύθυνσης του οχήματος. Στην περίπτωση, μάλιστα, μεγαλύτερων οχημάτων, όπως είναι τα φορτηγά ή τα λεωφορεία, τα ατυχήματα αυτά οδηγούν συχνά στο σοβαρό τραυματισμό ή ακόμη και στο θάνατο των ευάλωτων χρηστών του οδικού δικτύου όπως είναι οι πεζοί, οι ποδηλάτες ή οι οδηγοί μικρότερων δίκυκλων μηχανοκίνητων οχημάτων. Η παρούσα πρόταση, που βασίζεται σε μελέτες και έρευνες τις οποίες η Επιτροπή έχει συζητήσει με τα κράτη μέλη, τη βιομηχανία και άλλους εμπλεκόμενους φορείς, προσθέτει ειδικές απαιτήσεις στην υπάρχουσα οδηγία (όπως τροποποιήθηκε για τελευταία φορά το 1988) για τη μείωση της «τυφλής γωνίας» των κατόπτρων οδήγησης. Οι κύριες αλλαγές περιλαμβάνουν:

- την τοποθέτηση πρόσθετων κατόπτρων σε ορισμένα οχήματα (πρόσθια κάτοπτρα σε φορτηγά, εξωτερικά κάτοπτρα στην πλευρά του συνοδηγού επιβατικών αυτοκινήτων, ασφαιρικά κάτοπτρα σε επιβατικά αυτοκίνητα και μικρά επαγγελματικά οχήματα).

- τη βελτίωση, σύμφωνα με την τεχνική πρόοδο, ορισμένων τεχνικών χαρακτηριστικών των κατόπτρων (π.χ. καμπυλότητα της επιφάνειας 1200 mm αντί 1800 mm για τα κύρια κάτοπτρα οδήγησης).

- την αντικατάσταση ορισμένων κατόπτρων από άλλα συστήματα έμμεσης όρασης, όπως από συστήματα συσκευών λήψης /οθόνης.

Η παρούσα πρόταση θεσπίζει για πρώτη φορά υποχρεωτικές εναρμονισμένες απαιτήσεις όσον αφορά την έγκριση τύπου κατόπτρων και συστημάτων έμμεσης όρασης για μεγαλύτερα οχήματα μέσα στην Ευρωπαϊκή Ένωση.

4. Γνωμη τησ επιτροπησ σχετικα με την τροπολογια του Ευρωπαϊκου Κοινοβουλιου

Το Ευρωπαϊκό Κοινοβούλιο ενέκρινε μία τροπολογία στην κοινή θέση του Συμβουλίου κατά τη δεύτερη ανάγνωση.

Η τροπολογία αφορά την προσθήκη ενός νέου παραγράφου 7a στο άρθρο 2, με το οποίο ζητείται από την Επιτροπή να υποβάλει πρόταση στην Οικονομική Επιτροπή των Ηνωμένων Εθνών για την Ευρώπη (ΗΕ/ΟΕΕ) με σκοπό την ευθυγράμμιση των διατάξεων του κανονισμού 46 της ΗΕ/ΟΕΕ προς τις διατάξεις της παρούσας οδηγίας.

Η Επιτροπή αποδέχεται την τροπολογία αυτή, διότι είναι και προς το δικό της συμφέρον να συμβάλει στη δημιουργία ενός υψηλού επιπέδου προστασίας στο πλαίσιο της διεθνούς εναρμόνισης της νομοθεσίας υποβάλλοντας πρόταση στην ΗΕ/ΟΕΕ το ταχύτερο δυνατόν μετά την έκδοσης της παρούσας οδηγίας.

5. Συμπερασμα

Σύμφωνα με το άρθρο 250, παράγραφος 2, της συνθήκης ΕΚ, η Επιτροπή τροποποιεί την πρότασή της όπως ορίζεται ανωτέρω.